
Personregister:

Familien Ask:

Selma Ask, 17 år

Georg Ask, Selmas bror

Kristine Ask, Selmas mor

Peder Ask, Selmas far

Maria og Svend Frogner, Selmas besteforeldre på morssiden

Frøken Hanssen, husholderske

 

Familien Hoff:

Magnus Hoff, 18 år

Anton Hoff, Magnusʼ far

Oline Hoff, Magnusʼ mor

Margareta Hoff, Magnusʼ bestemor på farssiden

Fru Pedersen, husholderske

 

Andre:

Ester Solvang, Selmas venninne

Gunvor Myklebust, pike i Selmas klasse

Line Vetlesen, pike i Selmas klasse

Karen Lystrup, pike i Selmas klasse

Karl Vang, gutt i Selmas klasse

Josefine Møller, lærerinne

Herr Alexander, rektor

Henry Moan, Antons advokat

Martin, ansatt hos Anton

Herr Boye, ordfører i Oslo

Mathilde Boye, ordfører Boyes kone og Antons tidligere elskerinne

Frederik Friis, kollega av Peder Ask

Johannes, Georgs venn

Sissi Aubert, Peders tidligere kjæreste

Klara Haugland, Magnusʼ tante på morssiden

Ingelill Haugland, Klaras forsvunne datter

Othilde, Ingelills datter, som nå bor hos familien Hoff

Fru Schøn, bekjent av Oline

Otto Mosvik, fru Schøns bror


Slik sluttet forrige bok,
Skandalesus:

«Det er virkelig ikke rettferdig, frøken Møller,» protesterte Gunvor. Utrolig nok sa ikke Karl et ord til avstraffelsen. «Det hadde vært mer riktig at Line ble sendt ned til rektor, hun har spredt disse ryktene – rykter hun sikkert har funnet på selv. Hun er ondskapen selv!» fortsatte Gunvor og så hatsk på Line.

«Kom nå frem og gå ned med herr Vang til rektor,» svarte frøken Møller med trett stemme. Hun var virkelig lei, det var ikke vanskelig å se.

Gunvor reiste seg med et langt sukk og småfreste idet hun begynte å gå fremover mot frøken Møller og Karl som allerede befant seg ved døren. Hun så ut som hun var i ferd med å ta til tårene syntes Selma. Line, derimot, så frydefullt på den tidligere venninnen, noe som ikke gikk Gunvor hus forbi.

«Alt dette er din feil, din sviker. Jeg hater deg!» freste hun idet hun passerte Line.

«Du bør skylde på faren din isteden, Gunvor. Det er han som ikke klarer å holde labbene unna ungpikene!» svarte Line og flirte etter Gunvor, som nå var kommet seg helt opp til frøken Møller.

Frøken Møller så sjokkert på Line og videre på Gunvor. Hva det enn var hun hadde trodd at Karl hadde sagt om herr Myklebust, var det helt tydelig ikke dette, og hun så ut som ryktet i hvert fall ikke hadde nådd henne før i dette øyeblikk.

Selma så hvordan alt raknet for Gunvor der fremme. Hun skalv og var helt svett av uforurettet sinne og frustrasjon. Hun så rett og slett ut som hun kunne drepe noen, og idet hun sprang ned mot Lines pult, ble det gispet rundt dem.

Frøken Møller åpnet munnen. Antageligvis for å rope piken til seg igjen, men før hun fikk ytret en eneste stavelse var Gunvor kommet opp til Line, og hånden hennes var på vei ned.

Den knyttede neven traff Lines kinn med full kraft.


1

Torsdag 10. september 1931

«Vi skal ha middagsgjester på lørdag, Magnus!» sa fru Boye glad da han kom inn døren der hjemme. Hun sto i entreen med en sovende Othilde i armene. Barnevognen sto rett ved, og Magnus fikk lyst til å si at hun vel kunne legge barnet ned, men han lot det være. Faktisk var han allerede blitt så vant til at hun hadde barnet i armene at det nesten så rart ut når hun ikke hadde det.

Hun gikk foran ham inn i stuen hvor faren satt og leste avisen. Det kunne ikke Magnus huske sist han hadde gjort, men nå sto det kanskje ikke noe ufordelaktig om faren der lenger, slik at han følte det var noenlunde trygt. Dessuten hadde han nå gått tilbake til livets rutiner, eller i hvert fall nesten, og var i studioet hver dag sammen med Martin. De to var sikre på at det bare var dager eller uker til studioet igjen ville blomstre, og var i full gang med å lage en slags utstilling av farens bilder i vinduene i studioet, noe Martin var overbevist om at kom til å lokke folk tilbake.

«Jeg fortalte ham det!» sa hun til Anton, og han tittet opp fra avisen.

«Ja, men jeg synes fortsatt vi skulle ha spurt Magnus først.»

Magnus var slett ikke så begeistret for at de skulle be folk hjem. Det var år og dag siden sist, og han likte det slik det var rundt et vanlig middagsbord der hjemme, selv om heller ikke det var helt som det hadde pleid å være. Han var fortsatt usikker på om han ønsket fru Boye der eller ikke, det samme gjaldt for Othilde, men han måtte innrømme at han var begynt å bli glad i dem begge to og syntes tanken på at de skulle forsvinne, var verre enn tanken på at de skulle bli.

«Hvorfor det?» spurte han, for uansett hvem de hadde invitert, så var det jo deres gjester og ikke hans.

«Det er en av Mathildes venner fra Oslo, men jeg tror du vil like det når jeg forteller deg hvor liten verden er, og hvem han er,» svarte faren lattermildt. Mathilde hadde stilt seg opp bak farens stol nå og lo lett.

«Fortell, du, Mathilde!» sa faren.

«Jo, nå skal du høre, Magnus,» sa Mathilde og satte seg i sofaen. «Jeg har en god venn, Nils, som er slik en herlig fyr. Uansett, din far og jeg snakket om Amerika, og da kom jeg på at faren til Nils bor der, i Boston. Han møtte en amerikanerinne for en ti års tid siden, en som arbeidet på en av disse amerikabåtene, og ble hodestups forelsket i henne. Solgte alt her hjemme og flyttet dit over. Nils har ikke sett snurten av ham siden, men de skriver brev til hverandre og slik, da, og hvert år får Nils tilsendt en overdådig gave til fødselsdagen sin. Det er alltid noe hel-amerikansk ingen her har sett maken til. Det er ganske så festlig; alle er veldig spent hvert år på å se hva han har fått tilsendt fra det store utland. Nå vel, så fortalte jeg faren din at Nils faktisk kom og besøkte meg dagen før jeg stakk av hit. Han hadde lest om meg i avisen og ville muntre meg opp – og hadde med seg et lass med sjokolade fra Freia-butikken på Karl Johan til meg, jeg spiste til jeg nesten sprakk! Han vet å muntre opp en pike! Og det var da han fortalte meg at han faktisk hadde fått seg kjæreste, og at hun var fra Drammen! Vi synes jo det var festlig ettersom jeg hadde tenkt meg på rømmen hit. De to hadde vært kjærester som purunge og møtt hverandre igjen nå, er ikke det festlig? Ja, Nils og familien bodde visst på disse traktene noen år da han var ung.»

«Så spurte jeg om denne Nils tilfeldigvis arbeidet i teaterverdenen,» skjøt faren inn.

«Og da jeg svarte ja, sa han at du og han hadde møtt ham allerede! At han er kjæresten til en av lærerinnene dine, Magnus!»

«Frøken Møller?» spurte Magnus og begynte å le, selv om han slett ikke var helt sikker på at han likte tanken på å ha frøken Møller til middag. «Vi møtte dem utenfor skolen, han kjørte en svært fin og eksklusiv bil, husker jeg.»

«Det stemmer. Det er bare noen få uker siden han fikk den. Amerikansk selvsagt. Jeg tror Nils kunne tenke seg å flytte til Amerika selv, jeg. Han snakker stadig om alt faren ser og gjør der borte. Men nå … han virker svært fortapt i denne Josefine. Han snakket sågar om å fri til henne!»

«Det virker da noe forhastet. Det virket som de hadde truffet hverandre bare dager før vi så dem, og det er ikke lenge siden …»

«Å, men han kjente henne jo for lenge siden. Visste dere at hun var danserinne en gang i tiden?»

«Ja, far fotograferte henne faktisk en gang for lenge siden, og da hadde hun på seg et kostyme …»

«Nei og nei, det fortalte du meg ikke, Anton!» Hun så liksom-fornærmet på ham. Å, disse blikkene!

«Men far, blir det ikke litt feil å invitere frøkenen hit? Hun er jo tross alt lærerinnen min?»

«Jeg tenkte på det, og det var derfor jeg ville vente med å invitere dem til vi hadde spurt deg, men … nå vel, nå ble det slik, da. Du vet hvordan det blir når Mathilde blir ivrig, alt må ordnes i en fart!»

Nei, det vet jeg faktisk ikke noe om, hun har tross alt bare bodd her noen dager, hadde han lyst til å svare, men han gjorde ikke det.

«Dessuten, jeg trodde du likte henne? Du har jo snakket en del med henne? Og hun virket som en svært søt og hyggelig dame da vi møtte henne.»

«Søt, Anton? Nå begynner jeg å lure på om jeg burde bli sjalu?» spøkte fru Boye og så igjen liksom-fornærmet ut, selv om Magnus syntes det så ut som hun mente det litt, for hun fortsatte å se på faren, som på sin side valgte ikke å se tilbake, ei heller å svare henne.

«Jo da, jeg liker henne,» sa Magnus som svar på farens spørsmål, «men å ha henne på besøk, det føles litt …»

«Ikke tenk på hva andre måtte synes om det, Magnus!» avbrøt fru Boye og nå hadde hun satt øynene i ham mens hun smilte oppmuntrende. «Ja, for det er det du er redd for, ikke sant? At de andre, tussete elevene skal få snusen i det og kalle deg en smisker og slikt … Si meg, hvordan skulle de få vite det hvis du ikke sier noe om det? Ingen kjenner jo Nils her, han har ikke bodd i Drammen på tiår og har ikke kontakt med andre enn en gammel tante, og hun er visst blitt både glemsk og rar, så vidt jeg skjønte. Frøken Møller vil sikkert ikke si noe heller, tror du vel?»

Han ville protestere, men selv om det ikke var slik hun sa, for han var blitt så vant til at folk trodde det de ville uansett, var han redd for at Selma skulle synes det var upassende. Det ville han imidlertid ikke si her foran faren og slik røpe at han brydde seg atskillig mer om bestevennens datter enn det han kanskje trodde. Det var nok tåpelig, han innså det, for med farens erfaring med kvinner klarte han helt sikkert å se hvordan det hele lå an. Men enn så lenge hadde han ikke sagt noe om det, og slik kunne de late som ingenting.

Magnus tenkte på Selma og middagen de skulle ha der hjemme om litt med den kjedelige, men pene kollegaen til faren. Tenk om han ikke var kjedelig denne gangen. Hva om han tvert imot var både ungdommelig og sprudlende, ville hun da la seg sjarmere av ham? Nei, nå var han helt tåpelig og dum! Var det virkelig slike tanker man måtte venne seg til når man hadde noen kjær som man var redd for å miste?

«Jeg kan lage en deilig stek. Jeg fikk tak i en i dag hos Myklebust, den fineste jeg har sett på år og dag …» sa fru Pedersen og gned seg i hendene.

Magnusʼ tanker gikk nå over til dagens krangel i klasserommet. Både Karl og Gunvor hadde fått med seg melding hjem av rektor, noe Gunvor hadde protestert høylytt over ved flere anledninger resten av dagen.

«Far er allerede illsint på grunn av de stygge ryktene, og nå dette! Han sier at slike løgner kan ødelegge alt han har bygget opp – han som nå har utvidet i flere andre byer og var på vei til å bli rik!»

«Skulle holdt labbene unna frøken Jespersen, da!» hadde Karl ledd og viftet med sin egen melding som langt fra var den første for hans del. Gunvor hadde sett ut som hun igjen ville gå på ham med nevene, men hun hadde tatt seg inn og heller satt seg surmulende og med armene i kors ved pulten sin.

«Jeg hater dere alle! Ondsinnede djevler!» hadde hun ropt ut, men ingen hadde svart, med unntak av Karen.

«Ikke jeg vel, Gunvor?» hadde hun spurt spakt, noe som tydelig hadde irritert Karl.

«Se det som en velsignelse om hun gjør det, Karen!» hadde han ropt, men hadde som vanlig ikke tort å se rett på henne. «Da kunne du endelig kanskje komme ut av de fæle klørne hennes. Dama er som gift!»

Utrolig nok hadde ikke Gunvor svart, bare sett hatsk på ham mens hun hyttet med nevene. Det var absolutt ikke Gunvors år dette, tenkte han og måtte smile ved tanken. Litt rettferdighet var det tydeligvis i verden.

«Det blir perfekt, fru Pedersen. Nils elsker et godt stykke kjøtt, jeg kjenner ingen som spiser med like stor glede som han!» sa fru Boye med entusiasme. «Og vet dere hva han fortalte meg? At han har overbevist Josefine om å ta opp igjen dansingen! Hun har visst ikke danset på mangfoldige år, hun bare sluttet brått og bestemte seg for å ofre seg for lærergjerningen, forstå det den som kan! Uansett, nå har Nils fått tak i en danser som skal lære dem noe han kalte swing, tror jeg. Det er visst noe nytt og moderne fra Amerika og danses til slik jazz-musikk, åh, det er sånn en festlig musikkform, dere!»

Ingen kommenterte dette. Magnus måtte innrømme at han knapt hadde hørt jazzmusikk, og han visste ikke om han egentlig syntes det var noe festlig ved den heller. Swing hadde han aldri hørt om, og han håpet i sitt stille sinn at han slapp å lære den danseformen også. Det fikk være nok med det lille han kunne av dans, og som han knapt hadde fått bruk for så langt. Han trodde ganske visst at både faren og fru Pedersen var like ukjent med swing og jazzmusikk som han selv.

Fru Boye visste tydeligvis ikke noe om bakgrunnen for frøken Møllers yrkesbytte, og han skulle i hvert fall ikke fortelle henne om det tåpelige han hadde sagt som fireåring, og som kanskje hadde tent ideen om forandringen i henne.

«Slapp av, Magnus, du kommer til å like Nils, det kan jeg garantere. Han er så morsom og har så mange gode historier å fortelle fra teaterverdenen. Du vil savne ham når han går!» sa Mathilde idet Othilde våknet i armene hennes, og straks reiste fru Pedersen seg og erklærte at hun skulle blande litt grøt til den lille.

Fru Boye så takknemlig på henne mens hun dysset den lille med ubegripelige koselyder og strøk henne varsomt over det tynne spedbarnshåret.

«Du er så flink med henne, fru Boye,» sa fru Pedersen mens hun gikk over gulvet. «Hadde man ikke visst bedre, hadde man trodd du var moren hennes. Dere er virkelig så nydelige sammen!»

Magnus la merke til at faren rykket til ved dette skrytet, og at han så lettere irritert ut. Det var imidlertid sant som husholdersken hadde sagt, det måtte Magnus innrømme. Faktisk så barnet mer komfortabel ut i fru Boyes armer enn hun hadde gjort i Ingelills, syntes han. Han så bort på fru Boye som nå satt med tårer i øynene, ordene hadde tydeligvis rørt henne. Selv om han ikke ville knytte seg for tett til ordførerfruen, følte han en godhet for henne og kjente en tristhet ved at hun antageligvis bare ville være del av livet deres i en kort periode.

Ingen sa noe før fru Pedersen kom tilbake til stuen med grøten.

Magnus kommenterte ikke det faktum at fru Pedersen under normale omstendigheter aldri tillot noen å spise i stuen, annet enn eventuelt en kjeks eller kakebit til kaffen. Hun knyttet tvert imot smekken rundt barnets hals og ga henne selv den første skjeen med grøt.

«Se på henne!» sukket hun. «Hun er aldeles bedårende når hun spiser!»

Magnus hadde aldri forstått kvinners hang til nærmest å forelske seg i småbarn. Deres akk og sukk og lovprisinger virket merkverdige og overdrevne, men når han nå så over på det lille, runde ansiktet til det smattende barnet, måtte han innrømme at hun så absolutt var både søt og sjarmerende.

Hun tittet tilbake på ham og smilte et bredt, nesten tannløst smil. Det var umulig ikke å smile tilbake, noe som resulterte i at de små lubne armene hennes føyk opp og ned som om hun vinket til ham.

De to kvinnene humret og smilte til dette.

Faren så mindre entusiastisk ut. Han løftet på ny avisen og leste videre, eller i hvert fall lot som.

Magnus så at fru Pedersen merket seg dette, og at hun ristet lett oppgitt på hodet, men hun sa ikke noe og så bare lurt bort på Magnus. Han lurte på om fru Boye sannelig hadde klart å sjarmere også den strikte husholdersken. Det kunne virkelig se slik ut!

